ཀའ་སྡོད་རབ་འཇིགས་ཕོ་ཉར་བཅས༔ བཀའ་བརྒྱད་ལྷ་ཚོགས་དུས་ལ་བབ༔ གཡས་ཀྱི་ཕྱག་ན་ཕུར་པ་འདྲིལ༔ གཡོན་གྱི་ཕྱག་ན་ལྕགས་ཀྱུས་འགུགས༔ ལྕགས་ཀྱུས་ཟུངས་ལ་ཕུར་བུས་ཐོབ༔ གནོད་བྱེད་དགྲ་བགེགས་རྡུལ་དུ་རློག༔ （དྲག་སྔགས་སོ་ལྔའི་མཐར།）སརྦ་ནྲྀ་ཏྲི་ཤ་ཏྲུཾ་མཱ་ར་ཡ་རྦད༔ （ཅེས་བསྒྲལ། ཞལ་དུ་བསྟབ་པ་ནི།）ཧཱུཾ༔ དཔལ་ཆེན་ཁྲག་འཐུང་ལྷ་ཚོགས་ཞལ་ཕྱེས་ཤིག༔ བག་ཆགས་ཀུན་སྦྱོང་འཁོར་བའི་ལམ་དགག་ཕྱིར༔ དགྲ་བགེགས་བསྒྲལ་བའི་དུག་གསུམ་ཤ་ཁྲག་རུས༔ ཟ་བྱེད་མི་འགྱུར་ཆོས་ཉིད་ཀློང་དུ་རོལ༔ བཛྲ་ཡཀྵ་ཀྲོ་ངྷ་མི་ཛ་ཡ་ཁཱ་ཧི༔ （དེ་ནས་བརྡ་དང་བརྡའི་འབུལ་ལེན་དང་བཅས་ཚོགས་ཀྱི་དམ་རྫས་ནང་གི་སྲེག་བླུག་ཏུ་རོལ། ལྷག་མ་གཏོང་བ་ནི། དམེ་གཏོར་ལ་གཙང་ཕུད་ཀྱི་རས་མ་སྦྲན་ཅིང་དམ་ཚིག་གི་ཁ་ཕྲུ་བཏབ་ལ།）ཨོཾ་ཨཱཿཧཱུཾ་པཉྩ་ཨ་མྲྀ་ཏ་ཧཱུྃ་ཧ་ཧོ་ཧྲཱིཿ ལྷག་མའི་དམ་ཚིག་འདོད་ཡོན་གྱི་ཕུང་པོ་ཟད་མི་ཤེས་པས་ནམ་མཁའ་གང་བར་（བསམ།）ཨེ་ཨཱ་རལླི་ཧྲཱིཾ་ཧྲཱིཾ་ཛཿ（ས་མགྲོན་བོས་ལ།）ཨོཾ་བཛྲ་པུཥྤེ་（སོགས་ཉེར་སྤྱོད་ལྔས་མཆོད་ནས།）ཧཱུྃ༔ དང་པོ་ཕུད་ཀྱིས་མི་མཆོད་དུ༔ བཀའ་བརྒྱད་（16བ）ཡོངས་རྫོགས་ལྷ་རྣམས་གཉན༔ བར་དུ་ལྷག་མས་མི་མཆོད་དུ༔ མ་དང་མཁའ་འགྲོ་ལྷག་ལ་དགྱེས༔ ཐ་མ་གཅིག་ཏུ་མི་བསྲེ་རྒྱུ༔ ཆོས་ཉིད་ཡེ་ནས་རྒྱུ་འབྲས་གཅིག༔ ཧཱུཾ༔ དཔལ་གྱི་བཀའ་ཉན་ལྷག་སྡུད་མ༔ རིགས་བཞིའི་མཁའ་འགྲོ་ཤུགས་འགྲོར་བཅས༔ དབང་ཕྱུག་ཆེན་མོ་ཉརེ་བརྒྱད་དང་༔ མཁའ་འགྲོ་སུམ་ཅུ་རྩ་གཉིས་དང་༔ སྐྱེ་མཆོག་གིང་ཆེན་བཅོ་བརྒྱད་དང་༔ མ་བདུན་སྲིང་བཞི་འབར་མ་བརྒྱད༔ ཕོ་ཉ་དྲུག་ཅུ་རྩ་བཞིའི་ཚོགས༔ ལངྐ་དུར་ཁྲོད་བདག་མོ་དང་༔ འབུམ་ཕྲག་ཡངས་པའི་མཁའ་འགྲོ་མ༔ ལྷ་སྲིན་སྡེ་བརྒྱད་ཐམས་ཅད་ཀྱང་༔ དམ་ཚིག་བསྲུང་ཞིང་མཁའ་ལ་འགྲོ༔ ཟས་སུ་ཤ་དང་ཁྲག་ལ་དགྱེས༔ ལས་སུ་གསོད་དང་གཅོད་ལ་བརྩོན༔ ཤ་ཁྲག་ལྷག་གཏོར་འདི་བཞེས་ལ༔ སྔོན་ཚེ་དཔལ་གྱི་བཀའ་བཞིན་དུ༔ བཅོལ་བའི་ཕྲིན་ལས་སྒྲུབ་པར་མཛོད༔ ཨོཾ་མ་ཧཱ་ཤྲཱི་ཧེ་རུ་ཀ་ས་མ་ཡ་དེ་བི་ཀྲོ་ངྷ་སརྦ་བ་ལིཾ་ཏ་ཁ་ཁ་ཁཱ་ཧི་ཁཱ་ཧིཿ ཨོཾ་ཨཱཿཧཱུཾ་ཨུཙྪིཥྚ་བཛྲ་ཨ་ཏིཥྛ་ས་མུ་དྲ་ཀྲཱ་མ་ས་མ་ཡ་ཧཱུྃ་ཕཊ༔ ཧཱུཾ་ཧཱུཾ་ཧཱུཾ༔ ཧྲཱིཿཧྲཱིཿཧྲཱིཿ བྷྱོ་བྷྱོ་བྷྱོཿ ཨ་རལླི་ཛཿ （ཞེས་སྒྲུབ་ཁང་གི་ལྷོ་ནུབ་ཟ་ལམ་དུ་བསྐྱལ་ལོ། །）
（གཉིས་（17ན）པ་ཐུགས་དམ་བསྐུལ་བ་ནི།）ཧཱུཾ༔ མི་མངོན་དབྱིངས་ན་བཞུགས་པ་རྒྱལ་བ་ཞི་ཁྲོའི་ཚོགས༔ ཨཱཿ བཞེངས་ཤིག་བཞེངས་ཤིག་ཆོས་ཀྱི་དབྱིངས་ནས་བཞེངས༔ ཨོཾ༔ བསྐུལ་ལོ་བསྐུལ་ལོ་སེམས་ཅན་དོན་ལ་བསྐུལ༔ ཧྲཱི༔ མཛོད་ཅིག་མཛོད་ཅིག་བཅོལ་བའི་ཕྲིན་ལས་མཛོད༔ ཨཱཿ ཆོས་སྐུ་སྐྱེ་བ་མེད་པའི་ངང་ཉིད་ལས༔ ཨོཾ༔ སྐྱེ་བའི་ཆོ་འཕྲུལ་ལོངས་སྤྱོད་རྫོགས་པའི་སྐུ༔ ཧཱུཾ༔ སྤྲུལ་སྐུས་འགྲོ་བ་སེམས་ཅན་དོན་མཛད་པ༔ ཧྲཱིཿ ཞི་ཁྲོ་བཀའ་བརྒྱད་ལྷ་ཚོགས་ཐུགས་དམ་ཅན༔ ཨོཾ༔ གཟུགས་སྣང་ཐམས་ཅད་སྐུ་ཡི་རང་བཞིན་ལ༔ ཨཱཿ སྒྲ་གྲགས་ཐམས་ཅད་གསུང་གི་ངོ་བོར་སྣང་༔ ཧཱུྃ༔ དྲན་རྟོག་ཐམས་ཅད་ཐུགས་ཀྱི་དགོངས་པར་འདུས༔ ཧྲཱིཿ ཕྱོགས་བཅུ་དུས་བཞིའི་བདེ་གཤེགས་བཅོམ་ལྡན་འདས༔ སྒྲུབ་པ་བཀའ་བརྒྱད་དཔལ་གྱི་བཀའ་སྡད་བཅས༔ མི་མངོན་དབྱིངས་ནས་གནས་འདིར་སྐུ་སྐྱོད་ཅིག༔ དམ་རྫས་བདུད་རྩི་འབར་བ་འདི་བཞེས་ལ༔ ཐུགས་དམ་རྒྱུད་བསྐུལ་བཅོལ་བའི་ཕྲིན་ལས་མཛོད༔
（གསུམ་པ་ཆད་མདོ་བསྒྲག་པ་ནི། གཏོར་མ་ལ་སྨན་རཀ་སྦྲན་ཅིང་།）ཧཱུཾ་བྷྱོ༔ སྔོན་ཚེ་（17བ）འདས་དུས་བསྐལ་པ་དང་པོ་ལ༔ འོག་མིན་དགའ་ལྡན་གནས་མཆོག་དམ་པ་རུ༔ བཅོམ་ལྡན་དཔལ་ཆེན་ཁྲག་འཐུང་ཆེན་པོ་ཡིས༔ སྣང་སྲིད་མ་མོ་དམ་ལ་བཏགས་པའི་ཚེ༔ གཽ་རི་ལ་སོགས་གནས་ཀྱི་མ་མོ་བརྒྱད༔ སེཾ་ཧ་ལ་སོགས་ཡུལ་གྱི་ཕྲ་མེན་བརྒྱད༔ རྟ་གདོང་ལ་སོགས་ཡེ་ཤེས་སྒོ་མ་བཞི༔ སོ་སོའི་གཟུགས་མཆོག་དམ་པ་བསྟན་ནས་ཀྱང་༔ ཇི་ལྟར་ཞལ་བཞེས་དམ་ལས་མ་གཡེལ་བར༔ མཆོད་གཏོར་འདི་བཞེས་བཅོལ་བའི་ཕྲིན་ལས་མཆོད༔ དེ་འོག་བར་གྱི་བསྐལ་པ་དབུས་མ་ལ༔ བལ་ཡུལ་ཡང་ལེ་ཤོད་ཀྱི་དབེན་གནས་སུ༔ སློབ་དཔོན་ཆེན་པོ་པདྨ་འབྱུང་གནས་དང་༔ སློབ་མ་མཁས་པ་བི་མ་མི་ཏྲ་ཡིས༔ རྡོ་རྗེ་དབྱིངས་ཀྱི་དཀྱིལ་འཁོར་ཞལ་ཕྱེས་ཚེ༔ རྡོ་རྗེ་རིགས་ཀྱི་སྲུང་མ་ཡོངས་འདུས་ནས༔ སོ་སོའི་གཟུགས་མཆོག༴ ཇི་ལྟར༴ མཆོད་གཏོར༴ དེ་འོག་བསྐལ་པ་དུས་ཀྱི་ཐ་མ་ལ༔ བསམ་ཡས་ལྷུན་གྱིས་གྲུབ་པའི་གཙུག་ལག་ཏུ༔ སློབ་དཔོན་ཆནེ་པོ་པདྨ་འབྱུང་གནས་དང་༔ སློབ་མའི་དྭངས་མ་རྗེ་འབངས་མི་དགུ་ཡིས༔ ཞི་ཁྲོ་ཡོངས་རྫོགས་དཀྱིལ་འཁོར་ཞལ་ཕྱེས་ཚེ༔ སྒྲུབ་པ་བཀའ་བརྒྱད་དམ་ཅན་ཡོངས་འདུས་ནས༔ （18ན）སོ་སོའི༴ ཇི་ལྟར༴ མཆོད་གཏོར༴ དེ་འོག་ལྔ་བརྒྱ་དུས་ཀྱི་སྙིགས་མ་ལ༔ དཔལ་རི་པདྨ་འོད་ཀྱི་གཞལ་ཡས་སུ༔ སློབ་དཔོན་ཆེན་པོ་པདྨ་ཐོད་ཕྲེང་དང་༔ བཀའ་བབས་གཏེར་སྟོན་རིག་འཛིན་རྣམ་དགུ་ཡིས༔ གསང་བ་སྒྲུབ་ཆེན་དཀྱིལ་འཁོར་ཞལ་ཕྱེས་ཚེ༔ དྲེགས་པའི་སྡེ་དཔོན་ཆེན་པོ་སུམ་ཅུ་ཡིས༔ སོ་སོའི༴ ཇི་ལྟར༴ མཆོད་གཏོར་འདི་བཞེས་བཅོལ་བའི་ཕྲིན་ལས་མཛོད༔
（བཞི་པ་བརྟན་མ་སྐྱོང་བ་ནི། གཏོར་མ་）ཨོཾ་ཨཱཿཧཱུཾ་（གིས་བརླབས་ཏེ།）ཧཱུཾ༔ བསྟན་པ་སྐྱོང་མཛད་མ་དང་སྲིང་༔ དཔལ་གནས་མ་དང་ཡང་དག་ཤེས༔ ཁྱུང་བཙུན་ཀོང་ལྷ་གཡུ་བུན་མ༔ མེ་ཏོག་ཟླ་འོད་བྱང་རྒྱལ་མ༔ གསེར་ཐང་ཀུན་བཟང་ཤཱིནྟཾ་དཔལ༔ ཀླུ་མོ་གཟི་འབར་ལ་སོགས་པའི༔ བརྟན་མ་བཅུ་གཉིས་གཏོར་མ་ལོངས༔ མི་མཐུན་གནོད་པའི་ཕྱོགས་རྣམས་ཟློག༔ ཨོཾ་ཨཱཿཧཱུཾ་བཛྲ་ཨ་མྲྀ་ཏ་ཁཱ་ཧིཿ མ་མ་ཧྲཱིཾ་ཁཱ་ཧི་ཁཱ་ཧི༔
（ལྔ་པ་བྲོ་བརྡུང་བ་ནི།）ཨེ་ནྲྀ་ཏྲི་སརྦ་ཤ་ཏྲུཾ་བིགྷྣཱན་ཛཿཧཱུཾ་བཾ་ཧོཿ（ས་དམིགས་བྱ་བཀུག་ནས་མནན་པར་བསམ་ལ།）ཧཱུཾ༔ ཞི་ཁྲོ་བཀའ་བརྒྱད་རོལ་པའི་བྲོ༔ དགྲ་བགེགས་དམ་སྲིའི་སྟེང་དུ་བརྡུང་༔ གཡས་སུ་བསྐོར་ཏེ་དགྲ་ལ་བརྡུང་༔ དགྲ་ཡང་ཕྱེ་མར་（18བ）འཐགས་པའི་བྲོ༔ གཡོན་དུ་བསྐོར་ཏེ་བགེགས་ལ་བརྡུང་༔ བགེགས་ཀྱང་དུམ་བུར་གཏུབ་པའི་བྲོ༔ གཡས་གཡོན་ཐབས་དང་ཤེས་རབ་བྲོ༔ རུ་དྲ་དམ་སྲི་ཐལ་བར་རློག༔ ཨོཾ་ལཾ་ཧཱུྃ་ལཾ་སྟྭཾ་བྷན་ཡ་ནན༔ （འདིར་དངོས་གྲུབ་བླང་བ་ནི།）ཧཱུཾ༔ ལྷ་དང་རིག་འཛིན་མཁའ་འགྲོ་དགོངས༔ འདིར་འདུས་རིག་འཛིན་བདག་ཅག་རྣམས༔ སྨིན་གྲོལ་གཉིས་ཀྱིས་རྒྱུད་སྦྱང་ཞིང་༔ བསྐྱེད་རྫོགས་གཉིས་ཀྱི་ལས་གཞུང་བསྲངས༔ བསྙེན་སྒྲུབ་རྣམ་གསུམ་མཐའ་རུ་ཕྱིན༔ ལས་དང་ཐུགས་རྗེ་མཐུན་པ་ཡི༔ ཞི་རྒྱས་དབང་དྲག་ཡིད་བཞིན་གཏེར༔ སྐུ་གསུང་ཐུགས་ཀྱི་དངོས་གྲུབ་སྩོལ༔ ཨོཾ་ཨཱཿཧཱུཾ་ཀཱ་ཡ་ཝཱ་ཀ་ཙིཏྟ་སིངྔྷི་སིངྔྷི་ཧཱུཾ་ཨ༔
（དྲུག་པ་ནོངས་པ་བཤགས་པ་ནི། གཏང་རག་གི་མཆོད་བསྟོད་མདོར་བསྡུས་སྔོན་དུ་འགྲོ་བས།）མ་རྙེད་ཡོངས་སུ་མ་ཚང་དང་། །གང་ཡང་ནུས་པ་མ་མཆིས་པས། །འདིར་ནི་བགྱི་བ་གང་ནོངས་པ། །དེ་ཀུན་ཁྱོད་ཀྱིས་བཟོད་མཛད་རིགས། །（ཞེས་ཡི་གེ་བརྒྱ་པ་དང་དབྱངས་གསལ་བཟླ།）
（བདུན་པ་དཀྱིལ་འཁོར་བསྡུ་བ་ནི། མདུན་དཀྱིལ་དང་འབྲེལ་བའི་ཚེ།）ཧཱུཾ༔ དང་པོ་ཆོས་སྐུ་སྐྱེ་མེད་ངང་ཉིད་ལས༔ འགྲོ་དོན་སྐྱེ་བའི་ཆོ་འཕྲུལ་ཚོམ་བུ་དགུ༔ ཞི་ཁྲོ་ཡོངས་རྫོགས་འགྲོ་བ་ཀུན་བཏུལ་ནས༔ སླར་ཡང་ཆོས་དབྱིངས་རྣམ་དག་ཀློང་（19ན）དུ་བསྡུ༔ ཨོཾ་ཨཱཿཧཱུྃབཛྲ་མུཿ （ཞེས་བསྡུ། དམ་ཚིག་གི་དཀྱིལ་འཁོར།）ཧཱུྃ་ཧཱུྃ་ཧཱུྃ། སྣང་སྲིད་ཐམས་ཅད་འོད་དུ་ཞུ་ནས་གཞལ་ཡས་ཁང་ལ་ཐིམ། གཞལ་ཡས་ཁང་འཁོར་གྱི་ལྷ་ཚོགས་ལ་ཐིམ། འཁོར་རྣམས་རིམ་གྱིས་གཙོ་བོ་ལ་ཐིམ། གཙོ་བོ་ཡེ་ཤེས་སེམས་དཔའ་ལ་ཐིམ། ཡེ་ཤེས་སེམས་དཔའ་ཏིང་འཛིན་སེམས་དཔའ་ལ་ཐིམ། དེ་དྭངས་མའི་སྲོག་ཧཱུཾ་ལ་ཐིམ། ཧཱུཾ་གྱེན་རྫོགས་ན་ད་མི་དམིགས་པའི་ངང་དུ་（མཉམ་པར་བཞག་པས་རྟག་མཐའ་བསལ། དེ་ལས་ལྡང་བ་ན།）ཕཊ་ཕཊ་ཕཊ། སྟོང་གསལ་གྱི་ངང་ལས་བདག་ཉིད་ཆུ་ལས་ཉ་ལྡང་བའི་ཚུལ་དུ་དཔལ་ཆེན་པོ་ཆེ་མཆོག་ཧེ་རུ་ཀ་ཞལ་གཅིག་ཕྱག་གཉིས་པ་རྡོ་རྗེ་དང་ཐོད་ཁྲག་འཛིན་པ་ཁྲོ་བོའི་ཆས་ཐམས་ཅད་ཀྱིས་བརྒྱན་པའི་སྐུར་གྱུར་པའི་སྤྱི་བོར་ཨོཾ། མགྲིན་པར་ཨཱཿ སྙིང་གར་ཧཱུྃ་ཡིག་གིས་མཚན་པར་（བསམ་པས་ཆད་མཐའ་བསལ།）རང་གི་ལུས་རྡོ་རྗེ་གོ་ཁྲབ་ཀྱིས་ཞུ་ལུགས་སུ་གཡོགས་པར་（བལྟས་ལ།）ཅིས་ཀྱང་མི་ཚུགས་མི་ཤིགས་པའི༔ སྟོང་པའི་གོ་ཆ་བླ་ན་མེད༔ མཚན་མའི་ཡུལ་ཀུན་བཅོམ་ནས་ནི༔ ཐམས་ཅད་དུ་ནི་རྒྱས་པར་གནས༔ ཨོཾ་བཛྲ་ཀཱ་ཝཱ་ཙི་རཀྵ་རཀྵ་ཧཱུཾ༔ （ཞེས་གོ་ཆ་བགོ།） ཧཱུཾ༔ ངར་འཛིན་རྣམ་དག་སྒྱུ་（19བ）ལུས་འཇའ་འདྲ་འདི༔ དཔལ་ཆེན་སྐུ་གསུང་ཐུགས་ཀྱིས་རྒྱས་བཏབ་སྟེ༔ བདེན་པ་དབྱེར་མེད་ལྷ་སྤྱོད་ཟུང་འབྲེལ་བས༔ རྒྱུན་དུ་འགྲོ་བ་འདྲེན་པའི་སྤྱོད་ལམ་བྱའོ༔ ཨོཾ་ཨཱཿཧཱུཾ་བཛྲ་ཧྲཱིཿ （ཞེས་རྒྱུན་གྱི་སྤྱོད་ལམ་བསྐྱང་།）
（བརྒྱད་པ་སྨོན་ལམ་གདབ་པ་ནི།）ཧོཿ བསོད་ནམས་ཡེ་ཤེས་ཚོགས་གཉིས་མཐུ་བྱིན་གྱིས༔ བདག་གཞན་འགྲོ་བ་མ་ལུས་ཐམས་ཅད་ཀུན༔ ཞི་རྒྱས་དབང་དྲག་ཕྲིན་ལས་མངའ་བརྙེས་ཤིང་༔ སྐུ་གསུམ་ལྷུན་གྲུབ་འགྲོ་དོན་མཐར་ཕྱིན་ཤོག༔
（དགུ་པ་བཀྲ་ཤིས་བརྗོད་པ་ནི། མེ་ཏོག་གི་ཆར་དབབ་ལ།）ཧཱུཾ༔ བདེ་གཤེགས་ཞི་བ་ཡེ་ཤེས་རིགས་ལྔའི་དབྱིངས༔ ཁྲག་འཐུང་ཁྲོ་བོ་ཚོམ་བུ་དགུ་རུ་སྟན༔ མ་མོ་མཁའ་འགྲོ་དཔལ་ཀྱི་བཀའ་སྡོད་བཅས༔ ཡོངས་རྫོགས་དཀྱིལ་འཁོར་ལྷ་ཡི་བཀྲ་ཤིས་ཤོག༔ （ཅེས་སོགས་ཤིས་པ་རྒྱ་ཆེར་བརྗོད་པས་བདེ་ལེགས་སུ་བྱསོ། །འདིའི་སྨིན་བྱེད་གསང་སྔགས་སྔ་ཕྱི་བར་གསུམ་གྱིས་མཚོན་ལུགས་སྲོལ་དགུ་པོ་གང་གི་སྒོ་ནས་ཐོབ་ཀྱང་ཆོག་ལ། རྫོགས་རིམ་གྱི་མན་ངག་བདེ་འདུས་རྩ་རླུང་ཐིག་ལེ་སེམས་དང་ཡེ་ཤེས་ལ་བརྟེན་པའི་ཁྲིད། གསང་རྫོགས་རིམ་པ་ལྔ་པ། རང་ཤར་གནམ་ཞལ་དོན་ཁྲིད་རྣམས་མཚན་གྱི་བྱེ་བྲག་ཙམ་ལས་དོན་གཅིག་པའི་ཕྱིར་གང་ལ་མོས་པ་ལྟར་རམ། དེང་（20ན）གསུམ་ཀའི་ཁྲིད་རྒྱུན་གྱི་ཆུ་བོ་གཅིག་ཏུ་འདྲེས་ཤིང་ཉེ་བརྒྱུད་བྱིན་རླབས་ངོ་མཚར་རྨད་དུ་བྱུང་བ་མཁྱེན་བརྩེའི་གྲུབ་ཐོབ་བཀའ་བརྒྱད་ཀྱི་རིམ་ལྔའི་ཁྲིད་ཡིག་ཟབ་ལམ་སྙིང་པོ་ལྟར་ཉམས་སུ་བླང་ན་མཆོག་ཏུ་འགྱུར། བསྙེན་ཐབས་ཀྱི་མན་ངག་བཀའ་བརྒྱད་བསྙེན་ཡིག་སྤྱིར་གོ་དོན་ཆགས་པའི་སྒོ་ནས་མཚན་མའི་བསྙེན་པ་ལ་ཚད་ངེས་བཟུང་མེད་ཅིང་། གྲངས་ཀྱི་དབང་དུ་བྱས་ན། ཞི་བསྙེན་འབུམ་ཕྲག་གསུམ། སྒྲུབ་སྔགས་ཁྲོ་བོ་སྤྱི་དྲིལ་འབུམ་ཕྲག་བཞི་དང་སྒོས་ཛཔྲ་རྣམས་ཇི་ཙམ་ནུས་པ། ལས་སྦྱོར་དྲག་སྔགས་སོ་ལྔ་པ་ཁྲི་ཕྲག་བཞི་བཟླས་པས་སྤྱིར་བཏང་གི་བསྙེན་ཚད་ཐེམས་པ་ཡིན་ལ། དུས་བསྙེན་འབྲེལ་འཇོག་ཟླ་གཅིག་མ་ལྟ་བུ་ལ་མཚོན་ན། བདུན་གཅིག་ལ་ཞི་བར་བསྙེན་པ། བདུན་གསུམ་ཁྲོ་སྒྲུབ་སྤྱི་དྲིལ། རྗེས་ཉིན་གསུམ་ལ་ལས་སྦྱོར་དྲག་སྔགས་སོ་ལྔ་པ་བཟླ་སྟེ། དེས་ཀྱང་བསྙེན་སྒྲུབ་ལས་རུང་ཙམ་དུ་འགྱུར་རོ། །གཞན་དུ་ཚོམ་བུ་ཚོགས་སྒྲུབ་བྱ་བར་འདོད་ན་བདེ་འདུས་སམ་གྲུབ་ཐོབ་བཀའ་བརྒྱད་སྒྲུབ་ཁོག་ལྟ་བུས་ཁོག་ཕུབ་པས་ལག་ཏུ་ལེན་ཅིང་། དམ་རྫས་བདུད་རྩི་སྒྲུབ་པར་འདོད་ནའང་སྤྲོས་པས་ཆོག་སྟེ་གང་ཡང་མན་ངག་གི་གནད་མཐོང་བརྒྱུད་ཀྱིས་གཏན་ལ་ཕབ་པའི་སྒོ་ནས་ཉམས་སུ་བླངས་པས་དོན་འགྲུབ་པར་འགྱུར་བ་ཡིན་ནོ། །བདེ་གཤེགས་དགོངས་པ་མ་ལུས་འདུས་（20བ）པའི་ཕུལ། །གསང་བ་ཡོངས་རྫོགས་སྒྲུབ་ཆེན་བཀའ་བརྒྱད་ཀྱི། །གདམས་སྲོལ་ཆུ་བོ་དགུ་ཡི་བཀའ་བབས་རྒྱུན། །སྐལ་བཟང་བདག་བློའི་རྒྱ་མཚོར་རོ་གཅིག་སིན། །དྲུག་ལྡན་བརྒྱུད་པའི་མན་ངག་སྒྲུབ་སྡེའི་ལུང་། །ཟབ་དོན་བཅུད་དུ་དྲིལ་བའི་ཉིང་ཁུ་གང་། །མཆོག་འདོད་སྲོག་གི་ཟུངས་སུ་འདིར་ཕྱུངས་ཀྱི། །སྔགས་རིག་འཛིན་རྣམས་སྤྲོ་བས་དེང་ལོངས་ཤིག །གསང་འཛིན་ཌཱ་ཀིའི་ཚོགས་རྗེ་ཐོད་ཕྲེང་རྩལ། །གང་གིས་ཐུན་མིན་དབུགས་དབྱུང་སྩལ་ལས་འདིར། །ཇི་སྙེད་ཟབ་གཏེར་ཆོས་མཛོད་རང་དབང་དུ། །སྤྱོད་པའི་སྤོབས་པ་གཟེངས་སུ་མཐོ་བ་སྙམ། །འདིས་ཐོབ་བསོད་ནམས་རྡུལ་བྲལ་གངྒཱའི་རྒྱུན། །བྱང་ཆེན་མཆོག་གི་རྒྱ་མཚོར་ཡོངས་སྨིན་ཏེ། །མི་གནས་ཟུང་འཇུག་ཡེ་ཤེས་ཀློང་དགུའི་བདག །ཧེ་རུ་ཀ་དཔལ་རྒྱལ་ཐབས་ཆེ་བརྙེས་ཤོག །དེ་ལྟར་བདེ་གཤེགས་སྒྲུབ་པ་བཀའ་བརྒྱད་ཀྱི་ཕྲིན་ལས་སྙིང་པོ་དཔལ་ཆེན་ཐུགས་ཀྱི་ཐིག་ལེ་ཞེས་བྱ་བ་འདི་ཡང་། རིག་སྔགས་འཆང་བའི་རྣལ་འབྱོར་པ་འཁྲུལ་ཞིག་རྡོ་རྗེས་བསྐུལ་བ་ལ་བརྟེན་ནས། རིག་པ་འཛིན་པ་འཇིགས་བྲལ་ཡེ་ཤེས་རྡོ་རྗེའམ་ལྷག་པའི་དཀྱིལ་འཁོར་འདི་ཉིད་དུ་མེ་ཏོག་ཕོག་པའི་གསང་མིང་ཀུན་བཟང་ཆེ་མཆོག་ཡོན་ཏན་འདུས་པ་རྩལ་ཅེས་འབོད་པས་རང་ལོ་ལྔ་བཅུ་ང་གཉིས་པའི་ཐོག་ཏུ་སོ